# Ælfric's Lives of Saints/20aed

uiiii. kl̅ iul̅. nat̄l̄ sce̅ æðeldryðe uirginis.
Ƿe ƿylla nv aƿritan þeah ðe hit ƿundorlic sy 001 be ðære halgan sce̅ æðeldryðe þam engliscan mædene · þe ƿæs mid tƿam ƿerum ⁊ sƿa-ðeah ƿunode mæden · sƿa sƿa þa ƿundra gesƿuteliað þe heo ƿyrcð gelome ·
Anna hatta (sic) hyre fæder east engla cynincg · 005 sƿyðe cristen man sƿa sƿa he cydde mid ƿeorcum · ⁊ eall his team ƿearð geƿurðod þurh god ·
Æðeldryð ƿearð þa for-gifen anum ealdor-menn to ƿife. 008 ac hit nolde se ælmihtiga god  hire mægð-had ƿurde mid hæmede adylegod · ac heold hi on clænnysse forðan þe he is ælmihtig god ⁊ mæg don eall  he ƿile · ⁊ on manegum ƿisum his mihte gesƿutelað ·
Se ealdor-man geƿat þa ða hit ƿolde god · 013 ⁊ heo ƿearð forgifen ecfride cynincge · ⁊ tƿelf gear ƿunode unge-ƿemmed mæden on þæs cynincges synscype · sƿa sƿa sƿutele ƿundra hyre mærða cyðaþ · ⁊ hire mægð-had gelome ·
Heo lufode þone hælend þe hi heold unƿemme · 018 ⁊ godes ðeoƿas ƿurðode · an þæra ƿæs ƿilfrid bisceop þe heo sƿyðost lufode · ⁊ he sæde bedan  se cyning ecfrid him oft behete mycel on lande ⁊ on feo · gif he læran mihte æðeldryðe his gebeddan ·  heo bruce his synscipes ·
Nu cƿæð se halga beda þe þas boc gesette · 024  se ælmihtiga god mihte eaðe gedón nu on urum dagum  æðeldryð þurh-ƿunode unge-ƿemmed mæden · þeah ðe heo ƿer hæfde · sƿa sƿa on ealdum dagum hƿilon ær getimode þurh þone ylcan god þe æfre þurh-ƿuna mid his gecorenum halgum · sƿá sƿá hé sylf behét ·
Æðeldryð ƿolde ða ealle ƿoruld-þincg forlætan · 031 ⁊ bæd georne þone cynincg  heo criste moste þeoƿian · on mynsterlicre drohtnunge sƿa hire mod hire to-speon ·
Þa lyfde hire se cynincg þeah þe hit embe lang ƿære 034 þæs þe heo geƿilnode · ⁊ ƿilfrid bisceop þa hi gehadode to mynecene · ⁊ heo syððan on mynstre ƿunode sume tƿelf monað sƿa · ⁊ heo syððan ƿearð gehadod eft to abudissan on elig mynstre · ofer manega mynecena · ⁊ heo hi modorlice heold mid godū gebysnungum to þam gastlican life ·
Be hire is aƿrytan (sic)  heo ƿel drohtnode 041 to anum mæle fæstende · butan hit freols-dæg ƿære · ⁊ heo syndrige gebedu sƿyðe lufode ⁊ ƿyllen ƿeorode · ⁊ ƿolde seld-hƿænne hire lic baðian butan to heahtidum · ⁊ ðonne heo ƿolde ærest ealle ða baðian þe on ðam mynstre ƿæron · ⁊ ƿolde him ðenian mid hire þinenum · ⁊ þonne hi sylfe baðian ·
Þa on þam eahteoðan geare siððan heo abbudisse ƿæs · 049 heo ƿearð geuntrumod sƿa sƿa heo ær ƿitegode · sƿa  an gesƿel ƿeox on hire sƿuran mycel under þam cynn-bane · ⁊ heo sƿiðe þancode gode  heo on þam sƿuran sum gesƿinc þolode ·
Heo cƿæð ic ƿat geare  ic ƿel ƿyrðe eom · 054  min sƿura beo gesƿenct mid sƿylcere untrum-nysse · forðan þe ic on iugoðe frætƿode minne sƿuran mid mænig-fealdum sƿur-beagum · ⁊ me is nu geþuht  godes arfæstnyss þone gylt aclænsige · þonne me nu þis gesƿel scynð for golde · ⁊ þæs hata bryne for healicum gymstanum ·
Þa ƿæs þær sum læce on ðam geleaffullum heape · 061 cynefryð gehaten ⁊ hi cƿædon þa sume  se læce sceolde asceotan  gesƿell · þa dyde he sona sƿa · ⁊ þær sah ut ƿyrms ·
Ƿearð him þa geðuht sƿilce heo geƿurpan mihte 065 ac heo geƿat of ƿorulde mid ƿuldre to gode · on þam ðriddan dæge syððan se dolh ƿæs geopenod · ⁊ ƿearð bebyrged sƿa sƿa heo bæd sylf ⁊ hét · betƿux hire gesƿustrum · on treoƿenre cyste ·
Þa ƿearð hire sƿustor sexburh gehadod 070 to abbudissan æfter hire geendunge · seo ðe ær ƿæs cƿén on cantƿare-byrig ·
Þa ƿolde seo sexburh æfter syxtyne gearum · 073 don hire sƿustor ban of ðære byrgene up · ⁊ beran into þære cyrcan · ⁊ sende þa gebroðra to secenne sumne stan to sƿilcere neode · forðan þe on þam fenlande synd feaƿa ƿeorc-stana ·
Hi hreoƿan þa to grantan-ceastre · ⁊ god hi sona gehradode · 078 sƿa  hi þær gemetton ane mære þruh ƿið þone ƿeall standende · geƿorht of marm-stane eall hƿites bleos bufan þære eorðan · ⁊  hlyd ðær-to gelimplice gefeged · eac of hƿitum marm-stane sƿa sƿa hit macode god ·
Þa naman ða gebroðra blyðelice þa ðruh · 084 ⁊ gebrohton to mynstre · mycclum ðancigende gode · ⁊ sexburh seo abbudisse het slean an geteld bufan ða byrgene · ƿolde þa bán gaderian ·
Hi sungon ða ealle sealmas · ⁊ lic-sang · 088 þa hƿile þe man ða byrgene bufan geopenode · þa læg heo on ðære cyste · sƿilce heo læge on slæpe hal eallum limum · ⁊ se læce ƿæs ðær ðe  ge-sƿell geopenode · ⁊ hi sceaƿode georne ·
Þa ƿæs seo ƿund gehæled · þe se læce ƿorhte ǽr · 093 eac sƿilce þa ge-ƿæda · þe heo beƿunden ƿæs mid · ƿæron sƿa ansunde · sƿylce hi eall niƿe ƿæron ·
Sexburh þa hyre sƿuster sƿiðe þæs fægnode · 096 ⁊ hi þƿogon ða syððan þon̅ saƿl-leasan lichaman · ⁊ mid niƿum geƿædum beƿundon arƿurðlice · ⁊ bæron Into ðære cyrcan · blyssigende mid sangum · ⁊ ledon hí on ðære þryh · þær ðær heo lið oð þis · on mycelre arƿurðnysse · mannum to ƿundrunge ·
Ƿæs eac ƿundorlic ·  seo ðruh ƿæs geƿorht 102 þurh godes foresceaƿunge hire sƿa gemæte · sƿylce heo hyre sylfre sƿa ge-sceapen ƿære · ⁊ æt hire hæfde ƿæs aheaƿen se stán · gemæte þam heafde þæs halgan mædenes ·
Hit is sƿutol  heo ƿæs ungeƿemmed mæden · 107 þonne hire lichama ne mihte formolsnian on eorðan · ⁊ godes miht is gesƿutelod soðlice þurh hi ·  he mæg aræran ða for-molsnodon (sic) lichaman · seðe hire lic heold hál on ðære byrgene git oð þisne dæg · Sy him ðæs á ƿuldor ·
Þær ƿæron ge-hælde þurh ða halgan femnan 113 fela adlige menn · sƿa sƿa ƿe gefyrn gehyrdon · ⁊ eac ða þe hrepodon þæs reafes ænigne dæl · þe heo mid beƿunden ƿæs · ƿurdon sona hale · ⁊ manegum eac fremode seo cyst micclū · þe heo ærest on læg · sƿa sƿa se lareoƿ beda on ðære bec sæde · þe he ge-sette be ðysum ·
Oft ƿoruld-menn eac heoldon sƿa sƿa us bec secgað 120 heora clænnysse on synscipe for cristes lufe sƿa sƿa ƿe mihton reccan gif ge rohton hit to gehyrenne ·
Ƿe secgað sƿa-ðeah be sumum ðegne · 123 se ƿæs þryttig geara mid his ƿife on clænnysse · þry suna he gestrynde · ⁊ hi siððan buta ðrittig geara ƿæron ƿunigende butan hæmede · ⁊ fela ælmyssan ƿorhton · oð  se ƿer ferde to munuclicere drohtnunge · ⁊ drihtnes englas comon eft on his forð-siðe · ⁊ feredon his saƿle mid sange to heofonum · sƿa sƿa us secgað bec ·
Manega bysna synd on bocum be sƿylcum · 131 hu oft ƿeras ⁊ ƿíf ƿundorlice drohtnodon · ⁊ on clænnysse ƿunodon · to ƿuldre þam hælende · þe þa clænnysse astealde · crist ure hælend · þam is á ƿurðmynt · ⁊ ƿuldor on ecnysse · amen ·